Det vrimler med ord, bøger og mennesker. Tredje, men også sidste dag af litteraturfestivalen Ordkraft er i fuld gang. Én af dem, der har været på festivalen i alle tre dage, er 29-årige Johanne Bille. -	Det er så dejligt at være et sted, hvor man kan møde læserne og andre forfattere, siger hun. Johanne Bille er en dansk forfatter, der fik sin litterære debut i 2015 med romanen ’Tænk nu hvis’. Tre år senere udkom hendes anden roman ’Elastik’, hvor køn og identitet var i fokus. Hendes nyeste skud på stammen er ’Når mænd forlader mig’, som er en roman om overgreb og derigennem miste sin kropslige integritet. Deler egne erfaringer Emner som kvindekroppen, grænseoverskridende adfærd, voldtægt, druk og seksualitet er særlig essentielle i hendes tredje roman, der har hovedsætningen: ’Hvordan siger man nej med en krop, der altid ligner et ja’. -	Den måde, vi kulturelt set har opfattet kvindekroppen på, har været en måde, der giver samtykke ved kvindekroppens blotte tilstedeværelse, siger den unge forfatter. I den nyeste roman bruger Johanne Bille egne erfaringer til at skildre de grove emner. Selvom det ikke har været nemt, så er det nødvendigt, mener hun. -	Vi skal blive bedre til at snakke om voldtægt, og der har jeg ofret min egen sjælefred for det. Vores reporter Emma Fjordbak og fotograf Ivan Johan Hansen sender direkte fra sidste dag på litteraturfestivalen Ordkraft - det sker på tv2nord.dk og TV2 Nords Facebookside. Se hele interviewet med Johanne Bille her:

Referat:
29-årige Johanne Bille har givet meget af sig selv for at skrive sin nyeste roman.